'मौत की परवाह किए बगैर गुंडों से लड़ रहा हूं'  
पीएम की चिट्ठी के बाद मीडियाकर्मियों से मिलकर अन्ना हजारे ने एक बार फिर कहा कि जान की परवाह किए बगैर जनहित में लड़ाई जारी रखूंगा।
पीएम की चिट्ठी के बाद मीडियाकर्मियों से मुखातिब अन्ना हजारे ने एक बार फिर कहा कि वह अपनी जान की परवाह किए बगैर जनहित में लड़ाई जारी रखेंगे।  भगत सिंह, राजगुरु आदि क्रांतिकारी की याद करते हुए अन्ना हजारे ने कहा कि आज देश की आजादी के कोई मायने नहीं है। पूरी आजादी की जंग बेकार साबित हुई है।  अपने गृहनगर रालेगन सिद्धि में मीडिया कर्मियों से बात करते हुए अन्ना हजारे ने युवकों का आह्वान किया कि वह गृहस्थी के साथ थोड़ा सा समय देश के लिए भी दें।अन्ना से जब दिल्ली में उनके समर्थकों पर हुए हमले के बारे में पूछा गया तब उनका कहना था कि अभी तक उन्हें इसके बारे में कोई जानकारी नहीं है। उनका कहना था कि वह पीएम की चिट्ठी का जवाब तैयार करने में व्यस्त थे इसलिए टीवी पर खबरों को देख नहीं पाए। वह देर शाम इस पर प्रतिक्रिया देंगे।